復用前韵并答魯直明略且道見招不能往
作者：晁補之
朝代：宋

paragraphs: 銅斗承糟醉張口，口和漁陽拍銅斗。
去年拋却青竹竿，女嬃嬋媛呼我還。
我初不解世中語，淡面那久王侯間。
未須頭出千人上，要有廖君黄子賞。
竹林清風前日生，豫章冥冥雲擁城。
二人不來草木長，带鋏陸離誰與榮。
步行奪馬從此起，談笑封侯誰氏子。
平生不識笳鼓悲，虛讀君詩舍然喜。
君不見大賢遠抱與俗難，何須酒盤柔指鳴哀彈。
二人高韵已寥廓，黄鵠之飛那得攀。
繩橋可度見可喜，家貧馬骨高三山。